als_Latn dik_Latn sag_Latn
Presidenti paralajmëroi se në nëntor do emërojë kryeprokurorin e ri (Burimi: Balkanweb, www.balkanweb.com)
TIRANE - Presidenti Bujar Nishani i ftuar sot në emisionin “5 pyetjet nga Babaramo” në ‘NEWS 24′, u shpreh rreth grevës së ish-të dënuarve politikë, paktin detar me Greqinë, vizitën e ministrit Panariti në Athinë, sistemin e drejtësisë në vend, zgjedhjen e kryeprokurorit të ri të vendit dhe akuzat e PS-së për tregtinë e armëve.
GREVA E ISH-TË BURGOSURVE
Presidenti Bujar Nishani e cilësoi grevën e ish-të përndjekurve që shënoi sot ditën e 18-të, si të zhvilluar jo në kohën e duhur. Nishani tha se ka biseduar me përfaqësues të tyre, ndërsa u shpreh se në lidhje me grevën janë bërë edhe akuza të forta politike.
“E kam ndjekur me vëmendje grevën, kam diskutuar këto ditë me mjaft përfaqësues të shtresës së ish-të përndjekurve, kam pasur konkluzione mjaft interesante nga bisedat. Grevën e kam parë në dy aspekte, për grevën si institucion kam respekt, për sa i përket përmbajtjes kam perceptuar deklarata me përmbajtje të lartë politike. Ish- të përndjekurit politikë kanë qenë, janë dhe do të mbeten pjesë e kontributeve në demokraci, por fakti më interesant që kam ndeshur me ta, ka qenë se tek të gjithë, kam vërejtur që kontributi i të përndjekurve politikë gjatë regjimit komunist, ngritja që kanë bërë ndaj regjimit, kurajo për t’ju kundërvënë ka qenë i bazuar mbi parime shumë të mëdha, universale të njeriut. Jam i bindur që asnjëri prej tyre se ka bërë këtë për tu shpërblyer një ditë. Të identifikosh sot këtë kontribut kaq të madh të dhënë në ato vite, me kompensim është një ofendim që mund t’ju bëhet atyre njerëzve. Por ka një ligj, që kjo shtresë të ndihmohet. Duke pasur parasysh kontekstin dhe momentin që Shqipëria dhe shqiptarët po jetojnë besoj që nuk është gjetja e duhur. Konstatova ngarkesë të lartë politike, por presidentit nuk i takon ta komentojë”, tha Nishani.
Presidenti i Republikës apeloi më tej se gjetja e një dialogu mes qeverisë e ish-të përndjekurve nuk mund të jetë kurrë i tepërt. Ai shtoi se akuzat politike që kanë përfshirë grevë, e kanë mbajtur larg të qenit një palë negociuese mes qeverisë e grevistëve.
“Duhet dialog, por unë nuk mund të përfshihem. Ka pasur deklarata të ashpra politike. I gatshëm të negocioja, por akuzat politike më kanë distancuar”, theksoi ai Për zgjidhjen e kësaj çështje Nishani u shpreh se “Ne duhet të ecim mbi bazën e asaj që ligji përcakton”.
TË HETOHET DJEGIA E GREVISTIT GJERGJ NDRECA
Presidenti Nishani tha ndër të tjera se akti i vetëflijimit që ndërmori grevisti Gjergj Ndreca ishte shumë I rëndë, ndërsa shtoi se duhet hetuar deri në fund edhe grevisti tjetër që i vuri flakën, teksa Ndreca ishte lyer me benzinë.
“Uroj që zoti Ndreca të shërohet sa më shpejt dhe të kthehet pranë familjes, siç kërkoj që të hetohet personi që i vuri flakën, të hetojnë me kujdes në këtë rast. Askush nuk mund të arrijë interesat e veta mbi kurrizin e tjetrit”, tha Nishani.
KRYEPROKURORI I RI
Presidenti Nishani deklaroi se çështja e kryeprokurorit të ri të vendit do të përfshihet në axhendën e tij pas disa javësh, për të bërë të mundur që Prokurori i Përgjithshëm të zgjidhet në përputhje me ligjin, kur mbaron mandati i prokurorit aktual. Ai paralajmëroi se nëntori mund të jetë muaji vendimtar për emërimin e kreut të ri të organit të akuzës.
Presidenti Nishani theksoi se do të garantojë zbatimin e Kushtetutës për Prokurorin e Përgjithshëm dhe do të fokusohet tek profesionalizmi dhe integriteti.
“Për zgjedhjen e prokurorit të ri do të prevalojë Kushtetuta dhe të gjitha aktet e tjera që kanë forcën e ligjit dhe Kushtetutës. Pas disa javësh do të kem në axhendë çështjen prokurorit. Me mbarimin e mandatit të Prokurorit do të kemi një prokuror tjetër. Asnjë ditë më shumë pas përfundimit të mandatit, siç e përcakton Kushtetuta. Në rastin e Prokurorit të Përgjithshëm është një tagër totalisht i Presidenti të Republikës.”- u shpreh Nishani.
VIZITA E PANARITIT NE GREQI, LIGJI I LUFTES
Presidenti i Republikës komentoi edhe vizitën e fundit të ministrit të Jashtëm Edmond Panariti në Greqi, duke e cilësuar si një vizitë mjaft të frytshme që do t’i shërbejë marrëdhënieve mes dy vendeve.
I pyetur në lidhje me kërkesën e ministrit Panaritit që Greqia të heqë ligjin e luftës me Shqipërinë, kryetari i shtetit tha se ky ligj është shfuqizuar automatikisht me anëtarësimin e të dyja vendeve në NATO. Megjithatë presidenti Nishani theksoi se do të ishte mirë që ligji i luftës të hiqej formalisht edhe nga parlamenti grek.
“Ligji i luftës është një gjë non sens. Përtej traktatit të miqësisë, me hyrjen e Shqipërisë në NATO, ku dy shtetet janë aleate, në mënyrë të drejtpërdrejtë ai ligj nuk ekziston. Parlamenti grek duhet ta hiqte edhe formalisht këtë ligj. Abrogimi i ligjit të luftës është përmendur nga të gjitha qeveritë. Nuk ka opsione alternative. Pas pavarësisë së Shqipërisë, arritja më e madhe në konceptin e sigurisë për Shqipërinë është anëtarësimi në NATO.”- deklaroi presidenti Nishani.
Sipas Presidentit, “Shqipëria dhe Greqia janë vende fqinje, janë të dyja anëtare të NATO-s. Greqia në momente të veçanta për Shqipërinë ka hapur derën për emigrantët shqiptarë. Ata kanë punuar me ndershmëri atje, por kanë pasur mikpritje. Në tërësi shoqëria greke ka qenë mjaft e hapur ndaj emigrantëve. Shqipëria nuk është më një vend i izoluar që i shikonte të gjithë vendet përreth si armik. Unë besoj se e ardhmja jonë është një e ardhme e përbashkët.”
Më tej kreu i shtetit nënvizoi nevojën që shqiptarët të punojnë fort në rrugë diplomatike për të forcuar marrëdhëniet me fqinjët dhe për të zgjidhur të gjitha problemet.
PAKTI DETAR ME GREQINE
I pyetur në lidhje me marrëveshjen e ujërave me Greqinë, Presidenti Nishani theksoi se ky pakt duhet të negociohet sërish, pasi marrëveshja është shfuqizuar nga Gjykata Kushtetuese.
“Marrëveshja duhet bërë mbi bazën e procedurave që Kushtetuesja ka përcaktuar se duhen mbajtur parasysh. Qeveritë duhet të gjejnë modalitetet për të nisur negociatat dhe të arrijnë një marrëveshje.”- u shpreh Presidenti.
Sipas kreut të shtetit shqiptar, negociatat e reja duhet të ngrihen mbi bazën e ligjit të brendshëm dhe Konventave ku Shqipëria është palë.
“Janë instrumentet ligjore ato që vendosin bazat mbi të cilat duhet të ngrihen marrëveshjet mes shteteve.”- nënvizoi presidenti.
SFIDA E DREJTËSISË, TEK SISTËMI I VLERËSIMIT TË GJYQTARËVE
Presidenti Nishani ka deklaruar ndër të tjera se reforma në drejtësi do jetë thelbësore për detyrën e tij 5-vjecare në krye të shtetit. Pikë së pari, duhet t’ju kthejmë besimin gjyqtarëve dhe më pas qytetarëve, tha ai.
“Drejtësia do jetë pjesë e raportit tim me opinionin publik në këto 5 vite. Drejtësia është sistemi i themelit të një shteti. Ka të bëjë me hartimin e një procesi transparent që do të kthejë në radhë të parë besimin tek vetë gjyqtarët, për vetë sistemin e tyre. Në sistemin gjyqësor ka mjaft burra dhe gra që duan profesionin, që e kanë lidhur jetën e tyre me këtë, asht sic ka dhe mjaft individë që e keqpërdorin fuqinë e ligjit. Një momentet delikat të promovimt të gjyqtarëve, një rol të rëndësishë ka presidenti se është kreu i KLD. Kur bëjmë transferta të mos zgjedhim atë grup gjyqtarësh që abuzon, sfida fillon këtu të shkojmë tek të ndershmit, këtu fillon sfida tek ngritja e sistemit tëvlerësimit të gjyqtarëve. Në mënyrë që KLD kur të emërojë një gjykatës të mos e bëjë mbi bazën e humorit të presidentit, as nga lobime brenda KLD por mbi bazë të një liste me kritere. Kjo shkon në një linjë me përmirësimin e legjislaconit”, tha Nishani.
EMËRIMET E GJYQTARËVE, SHIKOJ NGA E ADHMJA
Presidenti Nishani nuk ka dashur të komentojë akuzat se më parë emërimet e gjyqtarëve bëheshin mbi bazën e rryshfeteve. “Nuk është detyra ime të hetoj për këtë, janë të përcaktuara institucionet që hetojnë, nuk shikoj nga e shkuara, por nga e ardhmja”, tha ai.
KLD MË KTHEHU 5 DOSJE KUR ISHA NË KRYE TË MD
Nishani shtoi më tej se “Në kohën që kam qënë ministër i Drejtësisë kam përcjellë 5 propozime në KLD, 5 dosje dhe të pesta janë rrëzuar”. Sipas tij kjo ka ndodhur në vitin 2010.
AKUZAT E PS PËR TREGTINË E ARMEVE
Presidenti Nishani komentoi edhe akuzat e Partisë Socialiste në drejtim të Ministrisë së Mbrojtjes për tregtinë e armëve, duke theksuar se kjo është një çështje që u takon partive politike. Megjithatë presidenti bëri thirrje që çdo akuzë të denoncohet në prokurori.
10.10.2012
Burimi: Balkanweb
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn unk als_Latn